《过歌风台》
元代·张昱

世间快意宁有此，亭长还乡作天子。
沛宫不乐复何为？诸母父兄知旧事。
酒酣起舞和儿歌，眼中尽是汉山河。
韩彭受诛黥布戮，且喜壮士今无多。
纵酒极欢留十日，感慨伤怀涕沾臆。
万乘旌旗不自尊，魂魄犹为故乡惜。
从来乐极自生哀，泗水东流不再回。
万岁千秋谁不念，古之帝王安在哉？莓苔石刻今如许，几度秋风灞陵雨。
汉家社稷四百年，荒台犹是开基处。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。